### NN 89/2020 (31.7.2020.), Statut političke stranke »Hrvatska liberalna demokratska stranka«

POLITIČKE STRANKE

1689

Na temelju članka 6. Ustava Republike Hrvatske (»Narodne novine«, broj 85/10 – pročišćeni tekst, 05/14) i članka 10. Zakona o političkim strankama (»Narodne novine«, broj 76/93, 111/96, 164/98, 36/01), Osnivačka skupština Hrvatske liberalne demokratske stranke održana 23. lipnja 2020. godine usvojila je

STATUT

POLITIČKE STRANKE »HRVATSKA LIBERALNA DEMOKRATSKA STRANKA«

TEMELJNE ODREDBE

Članak 1.

(1) HLDS – Hrvatska liberalna demokratska stranka je politička stranka (u daljnjem tekstu: Stranka ili HLDS) utemeljena je na slobodnoj volji svojih članova, djeluje na liberalno-demokratskim načelima, u skladu s Ustavom i pravnim uređenjem Republike Hrvatske.

(2) Ovim statutom Stranke (u daljnjem tekstu: Statut) uređuju se naziv i sjedište Stranke, znak Stranke, predstavljanje i zastupanje Stranke, ciljevi i način djelovanja, pitanja članstva, oblici organiziranja, središnja, odnosno upravna tijela (način njihova izbora i opoziva, trajanje mandata te način odlučivanja), sredstva za rad, mogućnosti prestanka postojanja Stranke te postupak s imovinom u slučaju njezina prestanka postojanja.

(3) Riječi i pojmovi koji imaju rodno značenje u ovom Statutu, odnose se jednako na muški i ženski rod, bez obzira na to jesu li korišteni u muškom ili ženskom rodu.

(4) Riječi i pojmovi koji po svojoj osobnosti predstavljaju dokumente, odredbe, odluke, pravilnike i sl. te tijela Stranke na razini središnjice Stranke u ovom Statutu, pišu se velikim početnim slovom.

(5) Ukoliko se u ovom Statutu spominju dokumenti, odredbe, odluke, pravilnici i sl., a nije navedeno stranačko tijelo koje ih usvaja, tada ih usvaja Predsjedništvo.

Članak 2.

(1) Hrvatska liberalna demokratska stranka je politička stranka.

(2) Puni naziv stranke je Hrvatska liberalna demokratska stranka.

(3) Skraćeni naziv stranke je HLDS.

(4) Sjedište HLDS-a je u Dugom Selu, a Predsjedništvo donosi Odluku o promjeni adrese sjedišta Stranke, ukoliko tako odluči.

(5) HLDS je pravna osoba, upisana u Registar političkih stranaka koji se vodi pri nadležnom tijelu Republike Hrvatske, ima svoj žiro račun i devizni račun, a u pravnom prometu s trećima za preuzete obveze odgovara svojim sredstvima, odnosno imovinom.

Članak 3.

(1) HLDS djeluje na području Republike Hrvatske.

(2) HLDS može djelovati i u inozemstvu, u skladu sa Zakonom, ovim Statutom, pravnim poretkom Europske unije i države u kojoj djeluje.

(3) HLDS može osnovati ili se udružiti u domaće i međunarodne asocijacije, udruge ili organizacije koje zastupaju liberalno-demokratska načela, u skladu s ovim Statutom i odlukama nadležnih tijela HLDS-a.

Članak 4.

(1) HLDS ima svoj pečat, znak i zastavu.

(2) Pečat HLDS-a okruglog je oblika, promjera 30 mm, s tekstom »HRVATSKA LIBERALNA DEMOKRATSKA STRANKA«, koji prati rub pečata. U sredini pečata nalazi se znak HLDS-a.

(3) Pečate imaju i ustrojstveni oblici HLDS-a. Pečat ustrojstvenog oblika istovjetan je pečatu HLDS-a, ali u drugom redu teksta stoji naziv ustrojstvenog oblika.

(4) Znak HLDS-a kvadratnog je oblika, rotiran za 45° i sastoji se od bijelih slova H, L, D i S upisanih u kvadrat tamno plave boje. Ispod bijelih slova H, L, D i S nalazi se polukružni tekst »HRVATSKA LIBERALNA DEMOKRATSKA STRANKA«. Iznad bijelih slova H, L, D i S nalaze se dva crvena deformirana kvadratna polja. Znak je ukupnih dimenzija 10 x 10 cm.

(5) Zastava HLDS-a je tamno plave boje, a znak HLDS-a nalazi se na lijevoj strani zastave koja je ukupnih dimenzija 200 x 100 cm uz natpis »HRVATSKA LIBERALNA DEMOKRATSKA STRANKA« u gornjem dijelu na desnoj strani zastave.

(6) Znak i zastava HLDS-a mogu biti i drugačijih dimenzija, kada se koriste u promidžbene svrhe, o čemu odlučuje Predsjedništvo.

(7) Boja HLDS-a je tamno plava (R0 G0 B75).

(8) O korištenju i čuvanju pečata, pečata ustrojstvenih oblika, znaka i zastave te njihovoj zaštiti odlučuje Predsjedništvo svojom Odlukom.

Članak 5.

(1) HLDS je samostalna i liberalno-demokratska politička stranka slobodnih, ravnopravnih i odgovornih članova, koji djeluju radi ostvarivanja sljedećih temeljnih programskih načela i ciljeva:

1. poštivanja čovjeka, njegova dostojanstva, prava i sloboda, neovisno o njegovom svjetonazoru, vjerskoj i etničkoj pripadnosti, dobi, rodu, rodnom identitetu, seksualnoj orijentaciji, političkom uvjerenju i socijalnom statusu;

2. ostvarivanja i zaštite prava radnika, osoba koje žive od rada i na temelju svog rada;

3. afirmacije prava i sloboda zapostavljenih i obespravljenih pojedinaca, društvenih grupa i slojeva;

4. afirmacije rodne ravnopravnosti;

5. afirmacije zajamčenih prava ljudi na zdravstvenu zaštitu, obrazovanje, socijalnu skrb, radna, obiteljska i druga prava;

6. održivog gospodarskog razvoja, uz ravnomjeran razvitak gradskih i seoskih područja te očuvanje kulturnog i socijalnog identiteta;

7. ostvarivanja socijalne i nacionalne ravnopravnosti građana i njihovih kolektiviteta u Republici Hrvatskoj;

8. ostvarivanja liberalno-demokratskog društveno-političkog i pravnog poretka u državi te vladavine prava i socijalne pravde;

9. ekonomskog liberalizma, koji se zauzima za pravo na privatno vlasništvo, tržišnu konkurenciju i transparentnost;

10. razvoja pravednog i solidarnog društva, visoke kvalitete života za sve društvene slojeve;

11. skladnog i ubrzanog društvenog razvoja;

12. uspostave društvene, ekonomske i političke podloge za unaprjeđivanje lokalne i područne (regionalne) samouprave i uravnoteženja regionalnog razvoja te

13. zaštita kulturne baštine i čovjekovog okoliša.

(2) Način političkog djelovanja Stranke u svrhu ostvarivanja programa, provodit će se u skladu s odlukama nadležnih tijela Stranke, izlaskom na sve lokalne, nacionalne i europske izbore, kao i sudjelovanjem u različitim drugim demokratskim procesima i političkim aktivnostima.

(3) Stranka djeluje u skladu sa svojim programom koji utvrđuje Veliko vijeće, a iznimno Osnivačka skupština sukladno članku 34. ovog Statuta.

(4) Stranka može djelovati i u skladu sa programom koalicije sa kojom ima potpisan Sporazum o udruživanju, odnosno Ugovor. O pridruživanju Stranke u domaće ili međunarodne koalicije, odlučuje nadležno tijelo Stranke kojem je dana takva ovlast sukladno ovom Statutom.

Članak 6.

(1) HLDS predstavlja i zastupa njezin Predsjednik, a Predsjednik može u skladu s ovim Statutom, ovlastiti i druge osobe da predstavljaju i zastupaju HLDS, tada Predsjednik o svojoj odluci donosi Rješenje o imenovanju.

(2) Kada Predsjednik donese Rješenje iz stavka 1. ovog članaka, tada je o tome dužan obavijestiti nadležno državno tijelo sukladno pozitivnim propisima Republike Hrvatske.

(3) U slučaju duže spriječenosti ili teške bolesti Predsjednika, tada Stranku predstavlja i zastupa osoba iz stavka 1. ovog članaka, a ukoliko Predsjednik zbog svoje odsutnosti ili bolesti nije sposoban donijeti Rješenje o imenovanju, tada ga donosi Veliko vijeće te o tome obavještava nadležno državno tijelo sukladno pozitivnim propisima Republike Hrvatske.

(4) U slučaju spriječenosti ili teške bolesti duže od 120 (sto i dvadeset) dana Predsjednika, tada je Tajništvo dužno raspisati unutarstranačke izbore.

Članak 7.

(1) Rad Stranke je javan.

(2) U radu stručnih tijela mogu sudjelovati i osobe koje nisu članovi Stranke, ukoliko dijele jednake ideološke stavove u duhu liberalne demokracije te poštuju Statut i druge akte Stranke.

(3) Stranka, osim sa svojim članstvom, može u ostvarivanju političkih ciljeva surađivati i s udruženjima, grupacijama i pojedincima koji nisu članovi Stranke, ukoliko podupiru vrijednosti i ciljeve za koje se Stranka zalaže.

(4) Središnja tijela Stranke mogu svojim odlukama ili svojim pravilnicima u određenim dijelovima svoga rada isključiti javnost u svome radu.

ČLANSTVO

Članak 8.

(1) Svaki punoljetni, poslovno sposobni državljanin Republike Hrvatske može postati članom Stranke ukoliko prihvaća njene ciljeve i način djelovanja te Statut i programska načela.

(2) Član HLDS-a ne može biti član neke druge političke stranke sa sjedištem u Republici Hrvatskoj, osim u iznimnim slučajevima uz odobrenje Predsjedništva.

(3) Osoba koja je prethodno bila član Stranke i želi se ponovno učlaniti, može to ponovno postati samo uz pristanak Predsjedništva.

Članak 9.

(1) Prilikom pristupanja Stranci osoba ispunjava obrazac koji najmanje sadržava ime i prezime, adresu, datum rođenja, broj mobilnog telefona, adresu elektroničke pošte, dozvolu za komunikaciju putem elektroničke pošte i Izjavu da prihvaća ciljeve i način djelovanja te Statut Stranke i programska načela (u daljnjem tekstu: Pristupni obrazac, odnosno Zahtjev). Potpisom Pristupnog obrasca osoba daje Zahtjev za učlanjenje u Stranku.

(2) Izgled i sadržaj Pristupnog obrasca utvrđuje Glavni tajnik Stranke.

Članak 10.

(1) Osoba može podnijeti Pristupni obrazac putem službene internetske stranice Stranke ili u tiskanome obliku. Ukoliko se Pristupni obrazac podnosi u tiskanome obliku, on se dostavlja mjesnoj organizaciji koja je mjesno nadležna po prebivalištu podnositelja Zahtjeva, odnosno na adresu sjedišta Stranke.

(2) Ukoliko je Pristupni obrazac ispunjen putem službene internetske stranice Stranke, isti će se dostaviti organizaciji nadležnoj za navedenu osobu.

Članak 11.

(1) Temeljem potpuno i ispravno ispunjenog Pristupnog obrasca, donosi se Odluka o učlanjenju kojom se učlanjenje dopušta ili ne dopušta, odnosno odbija.

(2) Odluku o učlanjenju donosi mjesna organizacija nadležna po prebivalištu osobe u roku od 30 (trideset) dana od dana podnošenja Zahtjeva. Ukoliko učlanjenje ne bude dopušteno, kao i u slučaju isteka roka od 30 (trideset) dana od dana podnošenja Zahtjeva, osoba ima pravo na žalbu Predsjedništvu u roku od 30 (trideset) dana od dana primitka Odluke o nedopuštenosti učlanjenja, odnosno od isteka 30. (tridesetog) dana od dana podnošenja Zahtjeva.

(3) Iznimno, Odluku o učlanjenju može donijeti i Predsjedništvo, a u tome je slučaju Odluka o učlanjenju koju je donijelo Predsjedništvo, konačna.

Članak 12.

(1) Stranka vodi registar članova u kojem su upisani svi članovi Stranke (u daljnjem tekstu: Registar članova). U Registar članova unose se podaci iz Pristupnog obrasca i drugi podaci koji su potrebni za uredno i svrsishodno vođenje Registra članova.

(2) O vođenju Registra članova brine Tajništvo Stranke u skladu s Pravilnikom koji usvaja samo.

Članak 13.

(1) Član Stranke prvenstveno djeluje kroz mjesnu organizaciju čiji je član. Član ima dužnost sudjelovati u radu organizacije čiji je član, promicati vrijednosti i program Stranke, plaćati članarinu, birati i biti biran u tijela Stranke, biti kandidat Stranke na izborima, obavijestiti Stranku o svakoj promjeni svog statusa koja može biti bitna za članstvo u Stranci.

(2) Član Stranke koji je izabran u predstavničko tijelo, izabran ili imenovan kao kandidat Stranke ili iz kvote Stranke na određenu dužnost, ima osobitu dužnost pomagati u provedbi izbornih i političkih aktivnosti Stranke.

(3) Osoba osuđena za počinjeno kazneno djelo kaznom zatvora u trajanju duljom od 6 (šest) mjeseci, ne može i ne smije biti kandidat za tijela Stranke niti kandidat Stranke na izborima.

(4) O kandidaturi osobe osuđene za počinjeno kazneno djelo kazne drugačije od prethodnog stavka ovog članka, posebnom Odlukom odlučuje Predsjedništvo, a ukoliko postoje opravdani razlozi Predsjedništvo izdaje Rješenje kojim se ukidaju ograničenja iz prethodnog stavka ovog članka.

Članak 14.

(1) Član je dužan redovito plaćati članarinu.

(2) Iznos članarine propisuje Veliko vijeće svojom odlukom. Iznos članarine propisan odlukom može biti različit s obzirom na različit status člana, primjerice, ukoliko je član unutarstranački dužnosnik ili državni ili europski dužnosnik demokratski izabran na izborima iz redova Stranke, umirovljenik, nezaposlen, punoljetni učenik ili student i sl.

(3) Član koji godinu dana neprekidno ne plaća članarinu postaje simpatizer Stranke i gubi mogućnost glasovanja i podnošenja kandidature na unutarstranačkim izborima.

(4) Glavni tajnik može isključiti članove koji više od godinu dana ne uplaćuju članarinu.

Članak 15.

Članstvo u Stranci prestaje smrću, istupanjem iz članstva, isključenjem iz članstva, gubitkom hrvatskog državljanstva, gubitkom poslovne sposobnosti i na druge načine propisane ovim Statutom ili pozitivnim propisima Republike Hrvatske.

Članak 16.

(1) Isključenje člana zbog djelovanja koje nije u skladu s ciljevima, programom i načinom djelovanja propisanih Statutom i drugim internim aktima Stranke, može predložiti predsjednik mjesne organizacije u čijem je članstvu član ili Predsjedništvo. O isključenju takvog člana odlučuje svojom odlukom Statutarna komisija.

(2) Isključeni član ima pravo na žalbu Statutarnoj komisiji u roku od 15 (petnaest) dana od dana primitka odluke o isključenju. Žalba ne odgađa izvršenje odluke o isključenju. Odluka o isključenju mora uključivati obrazloženje razloga isključenja i pouku o pravnome lijeku, a takva se odluka dostavlja isključenome članu preporučenom poštom.

(3) Glavni tajnik može predložiti isključenje članova koji više od godinu dana neopravdano ne sudjeluju u aktivnostima Stranke, a o isključenju takvih članova odlučuje Predsjedništvo.

(4) Nakon što je sazvana Konvencija, odnosno Izborna konvencija pa sve dok Konvencija, odnosno unutarstranački izbori ne budu zaključeni, član iz prethodnih stavaka ovog članaka, ne može biti isključen iz Stranke.

SREDIŠNJA TIJELA

Članak 17.

(1) Središnja tijela Stranke su Konvencija, Veliko vijeće, Predsjedništvo i Predsjednik. Uz njih djeluju i pomoćna tijela Stranke, a to su Glavni tajnik, Tajništvo, Statutarna komisija i druga pomoćna tijela koja svojom odlukom osnuje Predsjedništvo.

(2) Predsjedništvo može svojom odlukom osnovati tijela za političko djelovanje na interesnoj osnovi (primjerice mladi, umirovljenici i sl.). Zajedno s odlukom o osnivanju Predsjedništvo donosi i Pravilnik o radu novoosnovanog tijela Stranke.

Članak 18.

(1) Konvencija je najviše tijelo Stranke. Odluke Konvencije obvezuju sva druga tijela Stranke. Konvencijom predsjedava Predsjednik Stranke. Izbornom konvencijom predsjedava Tajništvo, odnosno osoba koju Tajništvo ovlasti iz svojih redova.

(2) Konvencija donosi Statut i njegove izmjene, bira Predsjednika, Veliko vijeće, raspravlja i odlučuje o izvješću o radu Stranke, donosi odluku o prestanku postojanja Stranke, donosi odluku o promjeni naziva Stranke i odlučuje o drugim značajnim pitanjima za Stranku.

(3) Konvenciju čine svi članovi Stranke, sve dok broj članova Stranke ne premaši 200 (dvjesto), tada Konvenciju čine osobe kako je propisano člankom 20. stavkom 1. u ovom Statutu te članovi koji u navedenom članku i stavku nisu obuhvaćeni, redovno sudjeluju u provođenju svih odluka Konvencije, kako je to propisano ovim Statutom, i daljnjem radu Stranke i same Konvencije, ali zbog smještajnih kapaciteta osobno ne sudjeluju na sjednicama Konvencije.

(4) Unutarstranački izbori, odnosno Izborna konvencija održava se svake 4 (četiri) godine, osim ako ovim Statutom nije drugačije propisano.

(5) Svi članovi Stranke imaju pravo birati na unutarstranačkim izborima, neposredno tajnim glasovanjem, neovisno o svome položaju, odnosno dužnosti ili statusu u Stranci.

(6) Svi članovi Stranke imaju pravo biti birani u sva tijela Stranke, sukladno posebnim odlukama nadležnih tijela Stranke, osim ako ovim Statutom nije drugačije propisano.

(7) Tajništvo Stranke zaduženo je za provedbu i organizaciju unutarstranačkih izbora Hrvatske liberalne demokratske stranke, i to za sva tijela na razini središnjice Stranke, a ovlasti i dužnosti Tajništva za vrijeme provođenja unutarstranačkih izbora uređuju se Pravilnikom.

Članak 19.

(1) Konvencija se održava najmanje jednom u 4 (četiri) godine.

(2) Konvenciju redovito saziva Veliko vijeće svojom odlukom. Odlukom o sazivanju Konvencije propisuje se način izbora njezinih članova, delegata (ukoliko broj članova Stranke premašuje 200 (dvjesto)), mjesto i vrijeme njenog održavanja.

(3) Izborna konvencija se mora održati u roku od 6 (šest) mjeseci od dana održavanja parlamentarnih izbora.

(4) Iznimno, ako je između pretposljednjih i posljednjih parlamentarnih izbora proteklo manje od 2 (dvije) godine, u tome se slučaju rok iz stavka 1. ovog članka može produljiti, no ne na više od 6 (šest) godina.

(5) Ukoliko su dužnosnicima Stranke na razini središnjice Stranke mandati važeći još najmanje 2 (dvije) godine i 6 (šest) mjeseci od dana održavanja parlamentarnih izbora, odredbe iz stavka 3. ovog članka ne vrijede.

(6) Odluku o produljenju svih rokova iz ovog članka, osim na odredbe stavka 5. ovog članka, donosi Veliko vijeće na prijedlog Predsjedništva, svojom konačnom odlukom.

(7) Ukoliko se radi o Izbornoj konvenciji, tada je saziva Tajništvo koje je sukladno ovom Statutu zaduženo za provođenje i organizaciju unutarstranačkih izbora. Tajništvo odlukom o sazivanju Izborne konvencije objavljuje datum unutarstranačkih izbora, odnosno datum izbora Predsjednika Stranke i određenoga broja članova Velikog vijeća, koje potom bira članove Predsjedništva, odnosno 3 (tri) potpredsjednika Stranke.

Članak 20.

(1) Konvenciju čine po položaju svi članovi koji su državni dužnosnici u Vladi RH i Hrvatskom saboru ili Europskom parlamentu i svi članovi Predsjedništva. Uz njih, Konvenciju čine i izabrani predstavnici županijskih, gradskih i općinskih organizacija, čiji broj i način odabira mora biti propisan odlukom o sazivanju konvencije iz članka 19. stavka 2. ovog Statuta.

(2) Ukoliko su odredbe iz članka 18. stavka 3. realno usklađene sa stvarnim stanjem, odnosno broj članova Stranke ne premašuje 200 (dvjesto), tada Konvenciju čine svi članovi Stranke. Svi članovi Stranke osobno mogu sudjelovati na sjednicama Konvencije kada ukupan broj članova iste, ne premašuje 200 (dvjesto), prvenstveno zbog smještajnih kapaciteta.

Članak 21.

(1) Konvencija pravovaljano odlučuje ukoliko je, u trenutku glasovanja o svakoj pojedinoj točki, prisutno više od polovice ukupnog broja članova Konvencije, a odlučuje većinom danih glasova, osim u slučajevima propisanim ovim Statutom. Ukoliko o istoj točki postoji više prijedloga, usvojen je onaj prijedlog koji dobije najviše glasova.

(2) Konvencija radi u skladu s Pravilnikom o radu koji predlaže Veliko vijeće ili Predsjednik u slučaju iz članka 24. stavka 5. ovog Statuta, a Konvencija ga usvaja sama.

Članak 22.

(1) Konvencija, odnosno Izborna konvencija, bira Predsjednika Stranke u skladu s Pravilnikom o radu Konvencije, posebnim Pravilnikom Tajništva i ovim Statutom po načelu jedan član, jedan glas.

(2) Kandidat koji se želi kandidirati za Predsjednika Stranke, mora biti član Stranke, prikupiti najmanje 13% potpisa od ukupnog broja članova Stranke na ovjerenim stranačkim listama, predstaviti svoj program na način kako svojim aktom nalaže nadležno stranačko tijelo za provođenje i organizaciju unutarstranačkih izbora te udovoljiti drugim odredbama ovog članka i Statuta. Kandidat koji se želi kandidirati za neko drugo stranačko tijelo na razini središnjice Stranke, mora udovoljiti uvjetima koji se propisuju aktima iz stavka 1. ovog članka te drugim odredbama ovog Statuta.

(3) Prilikom računanja postotka iz stavka 2. ovog članka, u obzir se uzimaju i decimalna mjesta, odnosno brojčane vrijednosti manje od 0.5 zaokružuju se na manje, a vrijednosti veće od 0.5 i jednake 0.5 zaokružuju se na veće brojčane vrijednosti. Navedeno se načelo uzima u obzir i kod svih drugih stranačkih postupaka gdje se uvjetuje određenom visinom postotka.

(4) Tajništvo utvrđuje izgled i sadržaj liste za prikupljanje potpisa članova Stranke (iz stavka 2. ovog članka), a svaka lista mora biti ovjerena pečatom Stranke i potpisom člana Tajništva, u suprotnome lista nije pravovaljana. Kandidat koji nadležnom tijelu dostavi neovjerene liste ili ih ne dostavi na vrijeme kako je propisano aktom nadležnog tijela Stranke za provođenje i organizaciju unutarstranačkih izbora, ne može biti kandidiran za dužnost za koju je prethodno predao kandidaturu, odnosno njegova se kandidatura odbija, a nadležno stranačko tijelo o tome izdaje rješenje. Nakon predaje postojeće dokumentacije od strane kandidata nadležnom stranačkom tijelu za provođenje i organizaciju unutarstranačkih izbora, postupak kandidiranja za istu se osobu zaključuje, odnosno izdaje se rješenje u kojem se navodi ispunjava li kandidat uvjete propisane ovim Statutom, ovim člankom, Pravilnikom o radu Konvencije i posebnim Pravilnikom Tajništva. Rješenjem nadležnog stranačkog tijela kandidatura se prihvaća ili ne prihvaća, odnosno odbija.

(5) Jedan član Stranke, svojim potpisom može podržati samo jednog kandidata, a Tajništvo vodi tijekom izborne promidžbe, odnosno vremena u kojem je legitimno prikupljanje potpisa članova Stranke, Registar birača po brojevima članskih iskaznica kojim se utvrđuje poštivanje ovog stavka. U takvom će se Registru u stupac »Napomene« upisati oznaka kako je član stranke već nekome dao ili nije dao potpis, odnosno podršku za kandidaturu nekom od kandidata na unutarstranačkim izborima.

(6) U sva stranačka tijela na razini središnjice Stranke, Konvencija, odnosno Izborna konvencija bira kandidate u skladu s ovim Statutom, Pravilnikom o radu Konvencije i posebnim Pravilnikom Tajništva, osim ako ovim Statutom nije drugačije propisano.

(7) U stranačko tijelo ne može i ne smije biti primljena, odnosno izabrana osoba koja nije predala pravovaljanu kandidaturu, odnosno nije dobila rješenje kojim se kandidatura prihvaća.

(8) U stranačko tijelo ne može i ne smije biti primljena, odnosno izabrana osoba koja ne udovoljava odredbama ovog Statuta, odnosno nije dobila rješenje kojim se kandidatura prihvaća.

(9) Za Predsjednika Stranke izabran je kandidat koji najmanje dobije 50 % + 1 (50 posto plus jedan glas), glasova birača temeljem važećih glasačkih listića. Ukoliko niti jedan kandidat nije dobio prethodno propisani iznos potpore birača, tada 2 (dva) najbolja kandidata prema broju prikupljenih glasova u prvome krugu, sudjeluju kao kandidati u drugome krugu unutarstranačkih izbora, gdje je za Predsjednika Stranke izabran onaj koji dobije najviše glasova birača, odnosno članova Stranke. Ukoliko je rezultat izbora u drugome krugu izjednačen po broju glasova birača temeljem važećih glasačkih listića, poništavaju se sve kandidature te su svi kandidati dužni podnositi nove kandidature, a kandidirati se mogu i članovi Stranke koji to prethodno nisu učinili, sukladno odredbama ovog Statuta, odnosno unutarstranački se izbori provode ponovno.

(10) Tajništvo utvrđuje izgled i sadržaj glasačkog listića za unutarstranačke izbore te provodi tisak i ovjeru pečatom Stranke istog, a glasački listić koji nije ovjeren pečatom Stranke je nevažeći te se ne može priznati kao vjerodostojan izraz volje birača, ukoliko se neovjeren pronađe u glasačkoj kutiji. Glasački listići moraju imati svoj jedinstven serijski broj i sigurnosni bar-kod. Izgled i sadržaj glasačkog listića detaljno se opisuje posebnim Pravilnikom Tajništva. Ukoliko se unutarstranački izbori provode putem web-sustava e-Glasanje, tada izgled glasačkog listića Glavni tajnik utvrđuje sam, a Tajništvo sadržaj istog.

(11) Tajništvo svojom odlukom, uz odobrenje Izborne konvencije, odnosno voljom polovice ukupnog članstva Stranke, može usvojiti i elektroničko glasovanje na unutarstranačkim izborima putem sustava e-Glasanje koji je implementiran u službenu informatičku infrastrukturu Stranke, odnosno službenu internetsku stranicu Stranke.

(12) Tijekom izbornog procesa unutar Stranke, Tajništvo ima službu Izbornog povjerenstva, a to se utvrđuje posebnim Pravilnikom Tajništva. Kada je Tajništvo u službi Izbornog povjerenstava, tada u svoje redove privremeno može priključiti i druge članove stranke kako bi olakšali provođenje i samu organizaciju unutarstranačkih izbora te im izdaje iskaznicu službenika Izbornog povjerenstva Stranke. Izgled i sadržaj takve iskaznice utvrđuje Tajništvo svojom odlukom.

(13) Mjesto i vrijeme otvaranja biračkih mjesta u svrhu provođenja unutarstranačkih izbora, određuje Tajništvo svojom odlukom. Datum unutarstranačkih izbora svojom odlukom određuje Glavni tajnik, a unutarstranački se izbori mogu održati najkasnije 30 (trideset) dana od dana redovnog završetka mandata ili opoziva nekog od središnjih tijela, odnosno Predsjednika, na način propisan ovim Statutom.

Članak 23.

(1) Veliko vijeće je najviše tijelo Stranke između dva zasjedanja Konvencije. Veliko vijeće brine o poštivanju Statuta, provođenju odluka Konvencije, nadzoru nad vođenjem poslova Stranke, donosi Etički kodeks ponašanja, odlučuje o predizbornim, izbornim i postizbornim koalicijama, uključivanju u međunarodne političke organizacije, izlasku na prijevremene unutarstranačke izbore (opozivom Predsjedništva ili Predsjednika) i drugim bitnim pitanjima za Stranku.

(2) Veliko vijeće čine Predsjednik Stranke, svi članovi Predsjedništva, predsjednici regionalnih organizacija (uključujući predsjednika organizacije Grada Zagreba) te izabrani članovi iz stavka 3. ovog članka.

(3) Određen broj članova Velikog vijeća bira Konvencija, odnosno Izborna konvencija na unutarstranačkim izborima. U saziv Velikog vijeća izabrane su sve osobe čija je kandidatura temeljem rješenja nadležnog tijela Stranke pravovaljana i ostvarile su najmanje 15% ili više glasova birača, odnosno članova Stranke temeljem važećih glasačkih listića.

(4) Veliko vijeće broji najmanje 10 (deset) članova, a najviše 60 (šezdeset) članova, uključujući članove Predsjedništva.

(5) Mandat članova Velikog vijeća traje 4 (četiri) godine za članove odabrane na Izbornoj konvenciji ili sve dok obnašaju dužnosti za članove iz stavka 2. ovog članka. Članovi koji su sukladno stavku 6. ovog članka naknadno uključeni u rad Velikog vijeća, služe mandat do kraja mandata osoba iz stavka 2. ovog članka, odnosno do sljedeće Izborne konvencije.

(6) Veliko vijeće može, na prijedlog Predsjedništva, u svoje redove kooptirati i druge članove Stranke, tada o tome Veliko vijeće donosi rješenje. U svakom trenutku Veliko Vijeće može imati najviše 5 (pet) kooptiranih članova.

(7) Veliko vijeće na svojoj prvoj sjednici donosi Pravilnik o radu na prijedlog Predsjedništva.

(8) Veliko vijeće može sjednicu održati i korespondentnim putem.

(9) Predsjednik Stranke po položaju je predsjedatelj, odnosno predsjednik Velikog vijeća. Predsjednik Stranke može ovlastiti i drugu osobu da vodi sjednicu Velikog vijeća, ukoliko je osoba član Velikog vijeća.

Članak 24.

(1) Veliko vijeće saziva Predsjednik Stranke na prijedlog Predsjedništva ili jedne trećine članova Velikog vijeća, a zajedno s Prijedlogom sazivanja predlaže se i dnevni red sjednice.

(2) Ukoliko Predsjednik ne sazove sjednicu Velikog vijeća u roku od 60 (šezdeset) dana od dana podnošenja Prijedloga iz stavka 1. ovog članka, sjednicu mogu sazvati predlagatelji sazivanja sjednice, koji među sobom biraju predsjedatelja te iste sjednice.

(3) Veliko vijeće održava sjednice najmanje jednom u 6 (šest) mjeseci.

(4) Veliko vijeće pravovaljano odlučuje ukoliko je u trenutku glasovanja o svakoj pojedinoj točki, prisutno više od polovice ukupnog broja članova Velikog vijeća, a odlučuje većinom danih glasova, osim ako Statutom nije drugačije propisano. Ukoliko o istoj točki postoji više prijedloga, usvojen je onaj prijedlog koji dobije najviše glasova.

(5) Ukoliko na 3 (tri) uzastopne sazvane sjednice Velikog vijeća, između kojih mora proteći barem 30 (trideset) dana, ne prisustvuje više od polovice ukupnog broja članova Velikog vijeća, odluke iz djelokruga Velikog vijeća može samostalno donositi Predsjednik Stranke.

(6) Opoziv Velikog vijeća moguć je sa dvotrećinskom većinom glasova svih članova Stranke, odnosno Konvencije. Ukoliko je opozvano Veliko vijeće, Tajništvo će bez odgađanja donijeti Odluku o provođenju unutarstranačkih izbora. Opozivom Velikog vijeća, opozvano je Predsjedništvo i Predsjednik Stranke te sva druga tijela koja biraju Veliko vijeće, Predsjedništvo ili Predsjednik Stranke, izuzev Glavnog tajnika i članova Tajništva, oni završavaju svoje mandate tek nakon izbora novog Predsjednika Stranke, odnosno po završetku unutarstranačkih izbora.

Članak 25.

(1) Predsjedništvo Stranke je najviše tijelo Stranke između dva zasjedanja Velikog vijeća i upravno je tijelo Stranke. Predsjedništvo provodi odluke Konvencije i Velikog vijeća, odlučuje o političkim aktivnostima i stavovima, predlaže sklapanje predizbornih, izbornih i postizbornih koalicija Velikom vijeću, predlaže Velikom vijeću Odluku o sazivanju Konvencije, donosi Pravilnik o sistematizaciji radnih mjesta na prijedlog Glavnog tajnika, utvrđuje smjernice raspolaganja materijalnom imovinom Stranke, donosi Poslovnik o radu Predsjedništva na prijedlog Predsjednika, usvaja Prijedlog kandidata Predsjednika Stranke za predsjedničke izbore, parlamentarne izbore, lokalne izbore i izbore za Europski parlament i donosi druge odluke u skladu sa ovim Statutom.

(2) Iznimno, Predsjedništvo može donijeti i odluku iz djelokruga Velikog vijeća pod uvjetom da ta odluka bude odobrena na prvoj idućoj sjednici Velikog vijeća.

(3) Predsjednik Stranke po položaju je član Predsjedništva i predsjedavajući Predsjedništva Stranke, a Predsjedništvo čine Predsjednik i potpredsjednici Stranke zajedno s osobama naknadno kooptiranima u saziv Predsjedništva, ukoliko takve osobe postoje.

(4) Sve članove Predsjedništva, osim Predsjednika, bira Veliko vijeće između svojih članova na prvoj sjednici. Predsjednik Stranke saziva Predsjedništvo na sjednicu i predlaže dnevni red. Predsjedništvo može imati najmanje 4 (četiri), a najviše 15 (petnaest) članova, uključujući Predsjednika. U saziv Predsjedništva ulaze izabrani Predsjednik i potpredsjednici Stranke, zajedno s osobama naknadno kooptiranima u saziv Predsjedništva, ukoliko takve osobe postoje.

(5) Predsjedništvo može samo na prijedlog Predsjednika, u svoj sastav kooptirati i druge članove Stranke. U svakom trenutku Predsjedništvo može imati najviše 5 (pet) kooptiranih članova.

(6) Predsjedništvo može sjednicu održati i korespondentnim putem.

(7) Glavni tajnik Stranke priprema rad Predsjedništva i dužan je sudjelovati na sjednicama Predsjedništva i voditi zapisnik sa sjednica, ali nema pravo glasa prilikom odlučivanja o stavkama, prijedlozima ili točkama dnevnog reda između članova Predsjedništva.

(8) Stranka može imati najviše 3 (tri) potpredsjednika koje bira Veliko vijeće. Potpredsjednici su osobe koje su dobile najveći broj glasova prilikom izbora članova Predsjedništva. Predsjednik će svojom odlukom odrediti koji od potpredsjednika Stranke ga mijenja u njegovoj kraćoj odsutnosti ili bolesti.

(9) Predsjedništvo može pravovaljano odlučivati kada je prisutna većina članova, a odlučuje većinom danih glasova, osim ako ovim Statutom nije drugačije propisano.

(10) Predsjedništvo održava sjednice najmanje jednom u 40 (četrdeset) dana.

(11) Opoziv Predsjedništva moguć je s dvotrećinskom većinom glasova svih članova Velikog vijeća. Ukoliko je opozvano Predsjedništvo, Tajništvo će bez odgađanja donijeti Odluku o provođenju unutarstranačkih izbora. Opozivom Predsjedništva, opozvan je Predsjednik Stranke i sva druga tijela koja biraju Predsjedništvo ili Predsjednik Stranke, izuzet Glavnog tajnika i članova Tajništva, oni završavaju svoje mandate tek nakon izbora novog Predsjednika Stranke, odnosno po završetku unutarstranačkih izbora.

Članak 26.

Predsjedništvo svojom odlukom, na prijedlog Predsjednika, može osnivati savjetodavna, radna ili druga tijela ili imenovati osobe na određene novostvorene funkcije unutar Stranke.

Članak 27.

(1) Predsjednik Stranke središnje je tijelo Stranke.

(2) Predsjednik predstavlja i zastupa Stranku u njezinim poslovima, provodi odluke središnjih tijela, predsjednik (predsjedatelj) je Velikog vijeća, brine da Stranka djeluje u skladu sa Statutom, imenuje Glavnog tajnika Stranke, saziva sjednice Velikog vijeća, saziva sjednice Predsjedništva i predlaže dnevni red, predlaže Predsjedništvu kandidate za predsjedničke izbore, parlamentarne izbore, lokalne izbore i izbore za Europski parlament, obavlja i druge poslove koji ovim Statutom nisu povjereni nekom drugom stranačkom tijelu.

(3) Mandat Predsjednika Stranke traje 4 (četiri) godine.

(4) Izbori za Predsjednika provode se na Izbornoj konvenciji, a na istoj se provode i izbori za Veliko vijeće u skladu s ovim Statutom, Pravilnikom o radu Konvencije i posebnim Pravilnikom Tajništva, odnosno na unutarstranačkim izborima.

(5) Predsjednika može opozvati Veliko vijeće dvotrećinskom većinom svih svojih članova. Ukoliko je opozvan Predsjednik, Tajništvo će bez odgađanja donijeti Odluku o provođenju unutarstranačkih izbora. Opozivom Predsjednika, opozvano je Predsjedništvo i sva druga tijela koja biraju Predsjedništvo i Predsjednik Stranke, izuzev Glavnog tajnika i članova Tajništva, oni završavaju svoje mandate tek nakon izbora novog Predsjednika Stranke, odnosno po završetku unutarstranačkih izbora.

Članak 28.

(1) Glavni tajnik Stranke vodi poslovanje Stranke, organizira i koordinira rad središnjih tijela Stranke, brine za tehničko izvršavanje odluka središnjih tijela Stranke, koordinira komunikaciju s medijima i vodi druge poslove određene ovim Statutom ili odlukama Predsjedništva.

(2) Glavnog tajnika svojom odlukom imenuje i razrješava Predsjednik Stranke.

(3) Mandat Glavnog tajnika traje 4 (četiri) godine, odnosno do završetka unutarstranačkih izbora ili razrješenja.

(4) Glavni tajnik na čelu je Tajništva Stranke i koordinira rad Tajništva.

(5) Tajništvo brine o obavljanju poslova iz djelokruga Glavnog tajnika, a osobito vodi brigu o materijalnom i financijskom poslovanju Stranke u skladu s pozitivnim zakonskim propisima Republike Hrvatske, izradi i pravodobnom podnošenju svih potrebnih dokumenata za rad Stranke nadležnim državnim tijelima te o vođenju arhiva Stranke.

(6) Broj članova i rad Tajništva određuje se Pravilnikom o sistematizaciji radnih mjesta.

(7) Sve članove Tajništva, osim Glavnog tajnika, bira i razrješava Predsjedništvo na mandat od 4 (četiri) godine.

(8) Za svoj rad Tajništvo odgovara Predsjedništvu Stranke i podnosi godišnje Izvješće o radu.

(9) Tijekom izbornog procesa unutar Stranke, Tajništvo ima službu Izbornog povjerenstva, a to se utvrđuje posebnim Pravilnikom. Ukoliko je opozvano Veliko vijeće ili Predsjedništvo ili Predsjednik Stranke, Glavni tajnik i Tajništvo svoje unutarstranačke dužnosti obavljaju do izbora novog Predsjednika Stranke, odnosno do završetka unutarstranačkih izbora.

(10) U slučaju da je Predsjednik razriješio Glavnog tajnika ili Predsjedništvo Tajništvo, a potom Veliko vijeće opozvalo Predsjednika ili Predsjedništvo Stranke ili je Konvencija opozvala Veliko vijeće, a nisu prije odluke Velikog vijeća o raspuštanju, odnosno opozivu Predsjednika ili Predsjedništva Stranke ili prije odluke Konvencije o raspuštanju, odnosno opozivu Velikog vijeća, izabrani Glavni tajnik i Tajništvo, tada ih odabire Konvencija najkasnije 8 (osam) dana nakon opoziva nekog od središnjih tijela, a osobe izabrane na mjesto Glavnog tajnika i članova Tajništva od strane Konvencije, svoje unutarstranačke dužnosti obavljaju sve do izbora novog Predsjednika Stranke, odnosno do završetka unutarstranačkih izbora.

Članak 29.

(1) Statutarna komisija ima 3 (tri) člana koje bira i razrješuje Veliko vijeće na prijedlog Predsjedništva na mandat od 4 (četiri) godine. Članovi Statutarne komisije, među sobom na svojoj prvoj sjednici biraju predsjednika Statutarne komisije.

(2) Statutarna komisija brine o poštivanju Statuta i Etičkog kodeksa ponašanja unutar Stranke te o usklađenosti svih akata sa Statutom. Za kršenje Statuta, Statutarna komisija može izricati sankcije u skladu s posebnim Pravilnikom koji usvaja sama.

(3) Statutarna komisija svoj rad uređuje Pravilnikom koji donosi sama. Statutarna komisija donosi zaključke i o njima izvještava Predsjedništvo Stranke.

USTROJSTVENI OBLICI STRANKE

Članak 30.

(1) Stranka može imati regionalne ogranke i mjesne ogranke. Regionalni ogranci mogu se organizirati za područje jedne ili više županija, a mjesni ogranci mogu se organizirati za područje jedne ili više općina ili grada.

(2) Grad Zagreb smatra se regionalnim ogrankom Stranke.

(3) Unutarnje ustrojstvo, izbor predsjednika i drugih tijela ustrojstvenih oblika Stranke, uređuje se Pravilnikom koji donosi Veliko vijeće na prijedlog Predsjedništva.

(4) Zahtjev za osnivanje ogranka podnosi se Predsjedništvu Stranke, koje o zahtjevu donosi odluku. Povjerenik ima sva prava i dužnosti predsjednika ogranka, osim prava glasa prilikom odlučivanja na sjednicama Velikog vijeća.

(5) Prije osnivanja pojedinog regionalnog ili mjesnog ogranka, Predsjednik Stranke će imenovati povjerenika koji će pripremiti osnivanje ogranka u skladu s Pravilnikom iz stavka 3. ovog članka.

(6) Odluku o raspuštanju određenog regionalnog ili mjesnog ogranka donosi Veliko vijeće na prijedlog Predsjedništva. Donošenjem odluke o raspuštanju određenog regionalnog ili mjesnog ogranka svi članovi raspuštenog ogranka iz odluke, moraju podnijeti novi Zahtjev za učlanjenje u Stranku.

(7) Odlukom o raspuštanju određenog regionalnog ili mjesnog ogranka, raspuštaju se i svi dužnosnici istog ogranka.

(8) Zajedno s odlukom o raspuštanju, Predsjedništvo predlaže Predsjedniku Stranke imenovanje povjerenika koji će provesti radnje potrebne za ponovno osnivanje ogranka.

FINANCIJSKO POSLOVANJE STRANKE

Članak 31.

(1) HLDS je neprofitna organizacija i sva prikupljena novčana ili materijalna sredstva može koristiti isključivo za ostvarenje ciljeva predviđenih ovim Statutom i programskim načelima te drugim aktima Stranke koji moraju biti u skladu s ovim Statutom i pozitivnim propisima Republike Hrvatske.

(2) Stranka sredstva za svoj rad prikuplja iz članarina, donacija fizičkih i pravnih osoba, iz državnog i lokalnih proračuna i iz drugih izvora sukladno zakonima koji uređuju financiranje političkih stranaka.

(3) Članovi i donatori koji doniraju sredstva Stranci ne mogu temeljem toga ostvarivati nikakva posebna prava ili dužnosti.

OSTALE ODREDBE

Članak 32.

(1) Statut je najviši akt Stranke i sve odluke i drugi doneseni akti i poduzete radnje moraju biti u skladu sa Statutom. Predsjedništvo je ovlašteno donositi opće i pojedinačne odluke i akte kojima se provode odredbe Statuta, osim ako Statutom nadležnost za donošenje određenih akata nije dodijeljena nekom drugom stranačkom tijelu.

(2) Predsjednik predsjedava Konvencijom Stranke, osim Izbornom konvencijom, tada osoba koju Tajništvo ovlasti iz svojih redova, sukladno ovom Statutu ima ovlasti predsjedanja.

Članak 33.

(1) Stranka može prestati s postojanjem samo ako tako odluči dvije trećine ukupnog broja delegata na Konvenciji Stranke, odnosno dvije trećine ukupnog broja članova Stranke.

(2) Odlukom o prestanku postojanja Stranke odlučuje se o imovini Stranke, a ukoliko neka imovina ne bude obuhvaćena odlukom, prenijet će se u vlasništvo Republike Hrvatske.

(3) Predsjednik Stranke predsjedava Konvencijom na kojoj se donosi odluka iz prethodna dva stavka ovog članka te potpisuje odluku iz navedenih stavaka ovog članka.

(4) Konvencija odluku o prestanku postojanja iz stavaka 1. i 2. ovog članka, može usvojiti samo ako Stranka ima aktualnog Predsjednika Stranke koji će predsjedati Konvencijom na kojoj se donosi takva odluka te je potpisati.

(5) Ukoliko dvije trećine ukupnog broja članova Stranke donese odluku o prestanku postojanja HLDS-a, ista odluka nije odgodiva te se sukladno Zakonu mora usvojiti i provesti, a aktualni je Predsjednik Stranke nema ovlasti odbiti te ima dužnost potpisati istu.

(6) Ukoliko aktualni Predsjednik Stranke iz stavaka 4. i 5. ovog članka, odbije potpisati odluku iz stavaka 1. i 2. ovog članka, odluka je pravovaljana uz potpise najmanje 20 (dvadeset) svjedoka koji su sudjelovali na Konvenciji gdje se usvojila takva odluka, a potpisi moraju biti na pečatom Stranke ovjerenim listama koje izdaje Tajništvo Stranke te potpisane od strane Glavnog tajnika.

(7) Nakon donošenja odluke iz stavaka 1. i 2. ovog članka, o tome se sukladno Zakonu obavještava nadležno tijelo Republike Hrvatske u Zakonom propisanom roku.

(8) Dokazi o prestanku postojanja Stranke koji su propisani ovim Statutom i pozitivnim propisima Republike Hrvatske, predaju se nadležnom tijelu Republike Hrvatske u Zakonom propisanom roku.

(9) Danom stupanja na snagu, odnosno danom donošenja odluke iz stavaka 1. i 2. ovog članka, svi su dužnosnici na svim razinama Stranke razriješeni, a svi članovi na svim razinama Stranke prestaju biti članovi HLDS-a. Odluka iz stavaka 1. i 2. ovog članaka primjenjuje se nakon brisanja HLDS-a iz Registra političkih stranaka koji se vodi pri nadležnom tijelu Republike Hrvatske.

PRIJELAZNE I ZAVRŠNE ODREDBE

Članak 34.

(1) Osnivačka Skupština smatra se Konvencijom Stranke te ima ovlasti Izborne konvencije.

(2) Na Osnivačkoj skupštini, iznimno, biraju se Predsjednik, članovi Predsjedništva uključujući 3 (tri) potpredsjednika, Veliko vijeće, Statutarna komisija, Glavni tajnik i 2 (dva) pomoćnika Glavnog tajnika, odnosno člana Tajništva Stranke, izravnim prijedlogom i konsenzusom između svih osnivača Stranke. Osnivačka skupština svojom odlukom Predsjedništvo imenuje upravnim tijelom Stranke, a Statutarnu komisiju i Tajništvo pomoćnim tijelima Stranke sukladno ovom Statutu.

(3) Pravilnikom o sistematizaciji radnih mjesta utvrđuju se ovlasti i zadaće Tajništva. Posebnim Pravilnikom Tajništva utvrđuju se unutarstranački izborni procesi, a takav se naziva Pravilnik o unutarstranačkim izborima Hrvatske liberalne demokratske stranke.

(4) Osnivačka skupština održava se samo jednom u tijeku cjelokupnog postojanja Hrvatske liberalne demokratske stranke, i to na dan osnivanja Stranke, dana 23. lipnja 2020. godine, a Konvencija u skladu s ovim Statutom i svojim ovlastima može donijeti odluku o promjeni naziva Stranke i obavljati druge poslove u skladu sa člankom 18. ovog Statuta te drugim odredbama ovog Statuta. Konvencija i Izborna konvencija se tijekom postojanja Stranke, održavaju redovno ili na druge načine kako je to ovim Statutom propisano.

(5) Osnivači Stranke su sve fizičke osobe koje su sudjelovale na Osnivačkoj skupštini Hrvatske liberalne demokratske stranke. Osnivači Stranke temeljem svog naslova ne snose nikakva posebna prava ili dužnosti.

(6) Predsjedništvo je središnje, odnosno upravno tijelo Hrvatske liberalne demokratske stranke, jednoglasno izabrano na Osnivačkoj skupštini izravnim prijedlogom i konsenzusom između svih osnivača Stranke, a poslije se navedeno tijelo kao i sva druga tijela Stranke biraju samo na način kako je to ovim Statutom propisano.

(7) Središnja tijela stranke, svoje sjednice mogu održavati i putem videokonferencija unutar sustava e-Glasanje koji je implementiran u službenu informatičku infrastrukturu Stranke, odnosno službenu internetsku stranicu, a takva će mogućnost održavanja sjednica biti legitimna, odnosno stupiti na snagu 1. siječnja 2021. godine te će se sukladno odredbama nadležnih stranačkih tijela primjenjivati. Kada se Konvencija održava online putem sustava e-Glasanje tada je čine svi članovi Stranke, bez obzira na svoj unutarstranački status, pod uvjetom da svi članovi imaju tehničke mogućnosti za korištenje navedenog web-sustava.

(8) Do drugačije odluke Predsjedništva iz članka 2. stavka 4., adresa sjedišta Stranke je u Ulici Antuna Mihanovića 1, 10370 Dugo Selo.

(9) Na Osnivačkoj skupštini usvaja se politički program Stranke i Statut Stranke sukladno Zakonu o političkim strankama Republike Hrvatske.

(10) Politički program Stranke stupa na snagu danom usvajanja na Osnivačkoj skupštini i objavit će se na službenim internetskim stranicama Stranke.

(11) Ovaj Statut stupa na snagu danom usvajanja na Osnivačkoj Skupštini i objavit će se u »Narodnim novinama« te na službenim internetskim stranicama Stranke.

(12) Politički program i Statut Hrvatske liberalne demokratske stranke primjenjuju se danom upisa u Registar političkih stranaka koji se vodi pri Ministarstvu uprave, sukladno Ustavu i pravnom uređenju Republike Hrvatske.

Dugo Selo, 23. lipnja 2020.

Predsjednik
 Hrvatske liberalne demokratske stranke – HLDS-a
 Ivan Ravlić, v. r.